《一萼红 灯影》
清代·关锳

掩罗帷。又天寒酒醒，斜月画帘垂。冷焰凄魂，瘦花摇梦，一衾愁碎如丝。

更几点、寒鸦栖树，有西风、吹上画罗衣。浅碧屏深。

五更凄断，欲别人时。

谁念江湖听雨，向银荷背后，翠黛双低。簟梦惊猧，蓬窗低雁，天涯消息怜伊。

更休说、当时罗髻。已红楼、帘捲露萤飞。空有玉钗枕函，摇曳相思。

作者简介：清浙江钱塘人，字秋芙。诸生蒋坦妻。工书、画、琴及诗词。多愁善病，诵经学佛。早卒，坦著《秋灯琐忆》记其事。有《三十六芙蓉诗存》、《梦影楼词》。